
Mesterséges intelligencia a büntetőeljárásban: Az igazságszolgáltatás átalakítása a technológia segítségével

A mesterséges intelligencia (MI) térnyerése nem csupán technológiai, hanem jogi és társadalmi
szempontból is mélyreható változásokat hozott. Dolgozatomban a mesterséges intelligencia
alkalmazásának lehetőségeit, korlátait és veszélyeit vizsgáltam a jogi környezetben, különös
tekintettel a magyar és európai szabályozásra. A kutatás célja annak feltárása volt, hogy az MI
hogyan befolyásolja az igazságszolgáltatás működését, a bírói döntéshozatal folyamatát,
valamint milyen szabályozási kihívások és etikai dilemmák merülnek fel ennek kapcsán.

A dolgozat első része történeti áttekintést nyújtott a mesterséges intelligencia fejlődéséről és
nemzetközi alkalmazási példáiról, különös tekintettel a német és magyar jogrendszerben való
megjelenésére. Az MI technológiák, mint például az fMRI és a hazugságvizsgálat
kombinációja, olyan innovációkat mutatnak, amelyek egyszerre ígéretesek és veszélyesek,
mivel alááshatják a közvetlenség elvét és torzíthatják a bírói meggyőződést.

A kutatás külön kitért azokra a konkrét kihívásokra, amelyek az MI jogi alkalmazásával
kapcsolatosak, például az adatok anonimizálására, az ügyek súlyozására, valamint az MI és
nem MI alapú szoftverek közötti különbségekre. Emellett a szabályozási dilemmák
középpontjában a szabályozás és betiltás közötti egyensúlykeresés állt, amelyet magyar és EU
s jogszabályok tükrében vizsgáltam.

Végső következtetéseim szerint a mesterséges intelligencia a bírói döntéshozatal támogató
eszközeként hatékony lehet, de alkalmazása csak szigorú etikai és jogi keretek között
valósítható meg. Az MI nem helyettesítheti az emberi meggyőződést és erkölcsi felelősséget,
különösen az igazságszolgáltatás területén, ahol minden döntésnek messzemenő társadalmi
hatásai vannak.

A dolgozat egy átfogó képet nyújt arról, hogy a mesterséges intelligencia miként formálhatja a
jövő jogi környezetét, miközben rávilágít azokra a kockázatokra is, amelyek alááshatják a
jogbiztonságot és az igazságszolgáltatás integritását.

Kutatásom során rendszereztem és összehasonlítottam az MI jogi alkalmazásának nemzetközi
és hazai példáit, különös figyelmet fordítva a szabályozási keretek elemzésére. Újszerű
megközelítésem az MI és a bírói meggyőződés összefüggéseinek bemutatásában, valamint az
MI etikai dilemmáinak rendszerezésében mutatkozott meg. Eredményeim hozzájárulhatnak a
mesterséges intelligencia felelős jogi integrációjához.



